
[bookmark: TextBodyBegin]Európsky parlament,
· so zreteľom na článok 150 ods. 5 a článok 136 ods. 4 rokovacieho poriadku,
A. keďže 26. júla 2023 sa v Nigeri uskutočnil vojenský prevrat, po ktorom bol v krajine rozpustený ústavný poriadok a vznikla vláda vojenskej junty; 
B. [bookmark: _Hlk223973917]keďže od prevratu vládnuca junta zadržiava prezidenta Bazouma a jeho manželku a podľa správ im odopiera prístup k právnikom, rodinné návštevy a umožňuje im len obmedzenú lekársku starostlivosť; keďže už viac ako rok nie sú verejne dostupné žiadne overiteľné informácie o ich stave; 
C. keďže štátny súd zrušil imunitu prezidenta Bazouma a orgány vyhlásili, že ho budú stíhať za „vlastizradu“, za ktorú možno uložiť trest smrti; 
D. [bookmark: _Hlk223973970]keďže junta vedie široké represie a čoraz viac obmedzuje obhajcov ľudských práv, politickú opozíciu, občiansku spoločnosť a slobodu médií; keďže pozastavila platnosť ústavy, čo ohrozuje slobodu náboženského vyznania; 
E. keďže bezpečnostná situácia v Nigeri a v celom regióne Sahel sa naďalej zhoršuje v dôsledku smrteľných útokov džihádistických skupín; 
F. keďže humanitárna situácia sa výrazne zhoršila kvôli zhoršujúcej sa bezpečnostnej situácii a vážnym klimatickým otrasom, v dôsledku čoho bol vysídlený takmer jeden milión ľudí a tri milióny ľudí potrebujú humanitárnu pomoc, ktorá je po hromadnom rozpustení mimovládnych organizácií a vyhostení hlavných medzinárodných aktérov vo veľkej miere obmedzená; 
G. keďže vývoj v Nigeri je súčasťou znepokojujúceho širšieho regionálneho trendu zhoršovania situácie v oblasti demokratických a ľudských práv v Saheli; 
1. [bookmark: _Hlk223620995]dôrazne odsudzuje pokračujúce svojvoľné zadržiavanie demokraticky zvoleného prezidenta Bazouma a jeho manželky a všetkých ostatných osôb, ktoré boli zadržané počas prevratu, a požaduje ich okamžité a bezpodmienečné prepustenie; 
2. zdôrazňuje, že Niger je partnerom EÚ v regióne Sahel v rôznych oblastiach spolupráce; zdôrazňuje, že od prevratu sa situácia v Nigeri zhoršila a zvýšili sa bezpečnostné riziká vrátane obchodovania s ľuďmi a zbraňami a tokov neregulárnej migrácie, ktoré vedú cez Sahel; 
3. odsudzuje represie voči politickým aktérom, novinárom a občianskej spoločnosti a vyzýva nigerské orgány, aby urýchlili proces obnovy demokratického poriadku vrátane obnovenia politických strán a usporiadania slobodných a spravodlivých volieb; 
4. zdôrazňuje, že je dôležité zabezpečiť nepretržité poskytovanie a dostupnosť humanitárnej pomoci a základných služieb EÚ v konfliktných oblastiach Nigeru;
5. vyjadruje hlboké znepokojenie nad oznámeným zámerom Nigeru vystúpiť z Medzinárodného trestného súdu; naliehavo vyzýva nigerské orgány, aby dodržiavali medzinárodné právo; 
6. vyjadruje hlboké znepokojenie nad zhoršujúcou sa bezpečnostnou a humanitárnou situáciou v Saheli a zdôrazňuje, že riešenie zlej bezpečnostnej situácie a ochrana civilného obyvateľstva si vyžadujú demokratickú legitimitu, zodpovednú správu vecí verejných a dodržiavanie ľudských práv; 
7. vyzýva vysokú predstaviteľku a podpredsedníčku Komisie, členské štáty, Africkú úniu a medzinárodné spoločenstvo, aby zintenzívnili diplomatické úsilie o zabezpečenie prepustenia prezidenta Bazouma; 
8. poveruje svoju predsedníčku, aby postúpila toto uznesenie Komisii, Rade, VP/PK, Africkej únii, spoločenstvu ECOWAS a orgánom Nigeru a Aliancii sahelských štátov.

